Kódógō á sí fúbúgu ayɔŋ, ó kad dɔ́ nâ: “Manágán fûban ású ókídí, amú Ńtondôbə, Zambá Ísraɛ̂l a kɔ́bɔ̄ nâ: Eyɔg é nə á zāŋ dzóe, ǎ Ísraɛ̂l, wǎyǐ kig tə́bə̄ á mís míńzízíŋ míé ńtíé ósə o ngə́lə́ təge vaa éyɔ̌g tē á zāŋ dzóe. 14Asú tē myāyi sɔ́ kíkídígi okídí anə́ mə̄ndá mə́ bod máán mə́ nə́, é ndá bod Ǹtondôbə ǎ yi tóē ónyǔ yayi sɔ́ anə́ bibəgá bí nə́, ébə̄gá Ńtondôbə ǎ yi tóē ónyǔ yǎyi sɔ́ anə́ mə̄mvóg mə́ nə́, é mvóg Ńtondôbə ǎ yi tóē ónyǔ yayi sɔ́, anə́ mod, anə́ mod. 15Á ńtɔ̄á hḿ naa é mod Ǹtondôbə ǎ yi tóē ónyǔ nə́ a bələ́ dzóm mənduga, bâyi nyé dígī á ndóan ai byə́m bíé bísə ású ā tsam amvóé ai Ǹtondôbə, a bɔ̌ fə dzam osɔ́n á zāŋ Ísraɛ̂l.” 16Ńdɔ Yosué á ngākódō á sí ai ǹdib kídí, ńdɔ a ngábɔ̄ nâ Ísraɛ̂l á súbú anə́ mə̄ndá mə́ bod mə́ ngábə́ ńdɔ̄ ndá bod Yúda ńdzɔ é ngábili. 17Ńdɔ a ngábɔ̄ nâ bibəgá bí Yúda bí súbú, ńdɔ ebəgá Zarhít ńdzɔ̄ é ngábili, ńdɔ a ngábɔ̄ nâ ebəgá é súbú anə́ mə̄mvóg mə́ ngábə́, ńdɔ Zavdi énye a ngábili. 18Ńdɔ Yosué á ngābɔ̄ nâ mvóg Zavdi é súbu, anə mod, anə mod, ńdɔ Akân, mɔ́n Karmi, mɔ́n Zavdi, mɔ́n Zérah, á ndá bod Yúda énye a ngábili. 19Yosué nyé ai Akân nâ: “Ǎ mɔ́n wama, váá Ńtondôbə, Zambá Ísraɛ̂l dúmá, ó lūgū fə̄ nyé, kúlígī é dzam ásə̄ o ngábɔ, tə wasɔli tɔ mǎn dzóm.” 20Akân nyé ai Yosué nâ: “Á bə́bə́lá, ma fɔ́ɔ́ mə́ ngásə́m ábə Ǹtondôbə, Zambá Ísraɛ̂l. Mə ngábɔ nâ: 21Mə ngáyén á byə́m bí ńsa m̀bəmbə lɛn kód yǎ Shinéar ai miǹsaŋ mí mɔ̄ní miǹtɛd míbɛ̄ ai ebǎŋ mvɔ́d é tɔ̄á bə̄síkel məwóm mə́tán, bí nganyəb fɔ́ɔ́ mā á ńnə̄m hā, ńdɔ fɔ́ɔ́ mə̄ ngánɔŋ. Bí sɔ̄lɔ́ á sí á ébə̌m dzáma étēde, mɔní á sɔlɔ́ byā á sí.” 22Ńdɔ Yosué á ngálóm bod bə́ kə́lə́ mīḿbíl á ébə̌m, á kə́ kwī, lɛn kód á sɔlɔ́ á ébə̌m, mɔní á sɔlɔ́ á lɛn kód á sí,